次韵張太博方得余所遺二程先生集辨二程戲邵子語
作者：許應龍
朝代：宋

paragraphs: 文字未科斗，圖書未龜龍。
燦然天地間，此理觸處逢。
是謂象之祖，而爲數之宗。
昊羲古神聖，先得人所同。
文因而繇之，旦出亦並雄。
訖于我孔聖，天命滋益恭。
渾然一理貫，密察而從容。
辭變于象占，四者固所崇。
推時以知變，象占在其中。
荒荒秦漢後，學者昧所從。
不以災異會，則以虛無通。
天開周氏子，易道乃復東。
動靜靜復動，終始始而終。
上承千年緒，下起百世風。
同時有邵子，講道于伊嵩。
天地之運化，陰陽之無窮。
即物驗消長，先機知吉凶。
邵子極道數，獨立幾無戎。
二程闡周孔，爲時開矇矇。
其歸則一耳，昧者結忡忡。
學之將奈何，矧余倍顓蒙。
要知羲皇心，須踏周孔蹤。